На основу члана 32. став 1. тачка 6. Закона о локалној самоуправи („Службени гласник РС“, број 129/07, 83/14-др.закон и 101/16-др.закон) члана 41.став 1. тачка 7, 106., 107. став 1. и 138. Статута Општине Владичин Хан („Службени гласник Пчињског округа“, број 21/08 и 8/09 и „Службени гласник града Врања“ број 11/13, 5/17 и 14/17) и члана 128. Пословника Скупштине општине Владичин Хан („Службени гласник Града Врања“, број 12/14-пречишћен текст и 22/15, 43/16 и 17/17), Скупштина општине Владичин Хан, на седници одржаној дана 17.12.2017. године, донела је

**О Д Л У К У**

 **О СПРОВОЂЕЊУ ЈАВНЕ РАСПРАВЕ**

**Члан 1.**

 Овом Одлуком одређују се акти, односно дефинишу области за које се спроводи јавна расправа.

**Члан 2.**

Јавна расправа, у смислу ове Одлуке, подразумева отворени састанак представника надлежних органа Општине, односно јавних служби са заинтересованим грађанима и представницима удружења грађана и средстава јавног обавештавања.

**Члан 3.**

Јавна расправа се спроводи:

1. у току поступка усвајања одлуке о буџету Општине
2. у току поступка утврђивања стопе изворних прихода Општине, као и начин и мерила за одређивање висине локалних такси и накнада
3. у току поступка усвајања стратешких планова развоја Општине
4. у току поступка проглашења заштићеног добра (природни резерват, споменик природе, предео изузетних одлика, итд.)
5. у току поступка процене утицаја на животну средину
6. у другим случајевима предвиђеним законом, Статутом Општине и другим актима органа Општине

О актима из става 1. овог члана мора се спровести најмање једна јавна расправа.

Јавна расправа се може истовремено спроводити за више аката.

**Члан 4.**

У току поступка израде урбанистичких и просторних планова Општине спроводи се јавни увид и организује јавна седница у складу са законом.

**Члан 5.**

Правила о одржавању јавне расправе прописаће се Правилником о одржавању јавних расправа.

**Члан 6.**

 Ова одлука ступа на снагу осмог дана од дана објављивања у „Службеном гласнику Града Врања“.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-217/5/17-IV/04**

 **ПРЕДСЕДНИЦА,**

 **Данијела Поповић**